Foto: Emirates News Agency Dubay huquq-tartibot idoralari maxsus reyd davomida 500 kg toza kokain topib, uni musodara qilishdi. Ta’kidlanishicha, topilgan giyohvand modda 136 mln dollarga baholangan. Politsiyachilar ushbu jinoyat yuzasidan yaqin sharqlik bir kishini qo‘lga olgan. Ularning fikricha, ushbu shaxs xalqaro narkosindikat vositachisi hisoblanadi. Emirates News Agency nashrining xabar berishicha, “Chayon” deb nomlangan amaliyot davomida Dubay politsiyasi BAA hududiga kokain olib kirishga urinishning oldini olgan. Ma’lumotlarga ko‘ra, giyohvand modda port orqali olib kirilib, yuk konteyneri ichiga yashirilgan bo‘lgan. Politsiya giyohvand modda haqida ma’lumot olgach, maxsus ishchi guruh shakllantirgan va ayblanuvchi ortidan kuzatuv olib borgan. Jinoyatchilar keyinchalik giyohvand moddani AQShga jo‘natmoqchi bo‘lishgan.